《寿开府》
宋代·严敦常

季冬两十鸡鸣初，僚吏府造如云趋。
绣轴捧星香拥炉，共庆此日生真儒。
玉堂金印守此都，今日为城镇匈奴。
坐安天下犹覆盂，祝公之寿宜何如。
欲祝公如刀皋鹤，鹤颈虽长畏缯缴。
欲祝公如千岁龟，清江作使身亦危。
又祝公如松与柏，樵斧焉知岁寒色。
刚莫刚兮赤山铁，铁作干将有时缺。
坚莫坚兮泰山石，溜滴波穿有时泐。
不若祝公如太虚，包含千古无时无。
任驰玉兔飞金乌，暑往寒来速又徐。
发常如漆齿常固，太虚朱老君与俱。